寶鏡三昧歌
作者：良价
朝代：唐

paragraphs: 如是之法，佛祖密付。
汝今得之，宜善保護。
銀盌盛雪，明月藏鷺。
類之不（《五燈會元》卷十三作「弗」）齊，混則知處。
意不在言，來機亦赴。
動成窠臼，差落顧佇。
背觸俱非，如大火聚。
但形文彩，即屬染污。
夜半正明，天曉不露。
爲物作則，用拔諸苦。
雖非有爲，不是無語。
如臨寶鏡，形形（《五燈會元》作「影」）相覩。
汝不是渠，渠正是汝。
如世嬰兒，五相完具。
不去不來，不起不住。
婆婆和和，有句無句。
終不得物，語未正故。
重離六爻，偏正回互。
疊而爲三，變盡成五。
如荎（《五燈會元》注：「徒結切」）草味，如金剛杵。
正中妙挾，敲唱雙舉。
通宗通途，挾帶挾路。
錯然則吉，不可犯忤。
天真而妙，不屬迷悟。
因緣時節，寂然昭著。
細入無間，大絕方所。
毫忽之差，不應律呂。
今有頓漸，緣立宗趣。
宗趣分矣，即是規矩。
宗通趣極，真常流注。
外寂中謠，係駒伏鼠。
先聖悲之，爲法檀度。
隨其顛倒，以緇爲素。
顛倒想滅，肯心自許。
要合古轍，請觀前古。
佛道垂成，十劫觀樹。
如虎之缺，如馬之馵（《五燈會元》注：「之戌切」）。
以有下劣，寶几珍御。
以有驚異，黧奴白牯。
羿以巧力，射中百步。
箭鋒相值，巧力何預？
木人方歌，石女起舞。
非情識到，寧容思慮？
臣奉於君，子順於父。
不順不（《五燈會元》作「非」）孝，不奉不（《五燈會元》作「非」）輔。
潜行密用，如愚如魯。
但能相續，名主中主。